Document ID: /roh_data/filtered/fineweb-2-filterrobots_roh.jsonl.gz/48075

Giovanni Netzer, l’intendant dad Origen, è cuntent da puspè pudair esser liber per organisar purschidas en differents lieus - quai suenter dus onns corona. Per il tema «spazi» sajan ins sa decidì tranter auter perquai che Origen sa chattia actualmain en differentas fabricas, declera Giovanni Netzer. In dals lieus spezials da questa stad vegn ad esser l’anteriura halla da chavaltgar a San Murezzan. Là vegn numnadamain preschentada l’ovra «Solomon». Tenor Netzer è il lieu cun sia acustica adattà bain per l’ovra barocca.
Tur Alva daventa realitad
In dals puncts culminants da questa stad vegn ad esser per Giovanni Netzer la tur Alva a Mulegns. Numnadamain vegn construì in emprim plaun da la tur en furma d’in muster. La tur alva a Mulegns duai servir sco edifizi per occurrenzas culturalas. La furma regorda e raquinta dals pastiziers grischuns ch’han influenzà il maletg da la vischnanca da Mulegns. La tur è planisada e limitada sin tschintg onns.
Cun bajegiar in emprim plaun da la tur alva en furma d’in muster vegnan emprims muments realitad.
Ultima stad per la tur Cotschna
Entant che la tur Alva survegn in'emprima furma – vai per la tur cotschna sin il pass dal Güglia vers la fin. Ella festivescha quest onn il giubileum da tschintg onns. Il medem mument vegn ella però duvrada anc ina giada intensivamain, perquai ch’ella vegn demontada la stad 2023.